Pe aceeași temă

Guvernul este obligat ca în 2018 să returneze din creditul de 91 milioane de dolari o primă tranșă de 7,1% până în luna octombrie, scrie cursdeguvernare.ro.

”Acest program a fost realizat, din păcate, în proporţie de 23,5%, în sensul că s-au cheltuit 23,5% din sumele alocate, în schimb niciun leu pe sistemul IT. Absolut toţi banii, echivalentul a 60 de milioane de lei, au fost cheltuiţi numai pe consultanţă. Am avut discuţii cu reprezentanţii Băncii Mondiale din acest punct de vedere. Ei au sesizat din 2012, în fiecare an, faptul că nu s-au făcut progrese la nivelul sistemului IT şi că ne-am rezumat la a face analize şi consultanţe”, a spus ministrul Mişa.

Mișa nu a făcut declarația din proprie inițiativă, ci a răspuns la o întrebare care i-a fost adresată de unul dintre membri comisiei, care l-a interogat pe ministru despre stadiul de implementare al proiectului de modernizare al ANAF derulat cu Banca Mondială – instituție care nu doar că a semnalat constant autorităților române că este ceva în neregulă cu acest proiect, ci chiar a decis prelungirea programului, cu 2 ani, poate România va face ceva în sensul informatizării la standarde europene.

Curs de guvernare face și o listă a celor care au fost la conducerea ANAF și a Ministerului Finanțelor și a căror responsabilitate este direct proporțională cu frecevența avertismentelor Băncii Mondiale lansate din 2012 încoace.

Șefii Fiscului:

Sorin Blejnar – 6 ianuarie 2009 – 17 aprilie 2012

Șerban Pop – 17 aprilie 2012 – 22 aprilie 2013

Gelu Ștefan Diaconu – 25 aprilie 2013 – 11 februarie 2016

Dragoș Doroș – martie 2016 – ianuarie 2017

Bogdan Stan – 13 ianuarie 2017 – 18 iulie 2017

Mirela Călugăreanu – iulie 2017 – prezent

Miniștrii de Finanțe:

Florin Georgescu – 7 mai 2012 – 21 decembrie 2012

Daniel Chițoiu – 21 decembrie 2012 – 5 martie 2014

Ioana Petrescu – 5 martie 2014 – 14 decembrie 2014

Darius Bogdan Vâlcov – 14 decembrie 2014 – 15 martie 2015

Victor Ponta – 15 martie 2015 – 30 martie 2015 (interimar)

Eugen Teodorovici – 30 martie 2015 – 17 noiembrie 2015

Anca Paliu Dragu – 17 noiembrie 2015 – 4 ianuarie 2017

Viorel Ștefan – 4 ianuarie 2017 – 29 iunie 2017

Ionuț Mișa – iunie 2017 – prezent

Ultimul în listă, Ionuț Mișa, a explicat la comisie că a ”purtat discuţii cu ei (reprezentanții Băncii Mondiale- n. red) asupra posibilităţii de a continua în această formulă şi, de comun acord, am realizat Centrul Naţional de Informaţii Fiscale. Dânşilor li s-a părut o idee bună că centralizăm toate bazele de date ale ANAF şi punem tot sistemul IT sub o singură umbrelă. Existau 322 de baze de date distincte, multe dintre ele în limbaje de programare diferite şi era neapărat necesar să unificăm întregul sistem IT sub o singură umbrelă cu o viziune şi strategie asupra sistemului IT în următoarea perioadă, atât asupra suportului hard, care este învechit şi din 2005 nu a mai făcut achiziţii ANAF din acest punct vedere, cât şi din punct de vedere al suportului IT. Dorim să evităm orice deplasare a unui contribuabil la orice altă instituţie care poate avea nevoie de o astfel de informaţie”, a precizat ministrul Ionuț Mișa.

Declarația ridică totuși ceva probleme:

structura a fost înființată cu 2 luni mai târziu decât se angajase Guvernul României

cei mai semnificativi pași în sensul unificării bazelor de date și informatizării relației contribuabil – Fisc au orizont de implementare 2020

una dintre primele sarcini trasate se referă la elaborarea unei ”strategii unitare de dezvoltare și menținere în funcțiune a Sistemului Informatic al MFP”, adică tot ce s-a lucrat până acum se va reface.

Cine răspunde, în aceste condiții, pentru cele 23,5 procente din banii primiți și care au fost cheltuiți fără ca aceștia să-și fi probat ultilitatea? – se întreabă Curs de guvernare.

Proiectul de parteneriat Banca Mondială – ANAF costă 91 de milioane de dolari. Iar împrumutul, potrivit contractului inițial, urmează să fie restituit în perioada 2018-2025.

Autorităţile române vor plăti câte două tranşe pe an, a câte 7,1% din valoarea principalului, începând cu octombrie 2018, ultima plată urmând să fie efectuată în aprilie 2025, reiese din contractul semnat în mai 2013 de Guvernul României şi oficialii Băncii Mondiale.